Grunnlovsjubileet i Norge 2014

**Grunnlovsjubileet i Norge 2014** var en offentlig markering av at det i 2014 er 200 år siden Norges Grunnlov ble vedtatt. Stortinget arrangerte en større jubileumsfeiring av Grunnloven, hvor ikke bare begivenhetene på Eidsvoll i 1814 ble feiret, men også det som oppfattes som fruktene av Grunnloven. Jubileet skulle informere om og feire demokrati, deltakelse, menneskerettigheter, likestilling, rettferdighet, ytringsfrihet, integrering, makt og styring, og demokratiets institusjoner og de historiske hendelser som har stått sentralt i utviklingen av demokratiet i Norge.

Markeringen av grunnlovsjubileet sto sentralt i skolen i ukene før 17. mai. Stortinget arrangerte blant annet tegnekonkurranse for skoleelever på 1.–4. trinn.

## Begivenheter
Den offisielle åpningen av grunnlovsjubileet fant sted ved Eidsvollsbygningen søndag 16. februar klokken 20.14. Kongen, dronningen, kronprinsen og kronprinsessen deltok på arrangementet. Stortinget ved stortingspresident Olemic Thommessen var vertskap. Regjeringen var representert ved blant andre statsminister Erna Solberg.

De viktigste milepælene i 1814-feiringen markerer 200 år siden:
*14. januar – Kieltraktaten signeres i Kiel
*16. februar – Notabelmøtet avholdes på Eidsvoll
*19. februar – Christian Frederik tar tittelen regent og beordrer valg til en grunnlovgivende forsamling
*25. februar – menighetene sverger å verge selvstendigheten og velger valgmenn som skal utpeke representanter til Riksforsamlingen
*10. april – Riksforsamlingen samles på Eidsvoll
*17. mai – 17. mai-grunnloven vedtas på Eidsvoll og Christian Frederik blir valgt til konge av Norge
*19. mai – Christian Frederik mottar kongevalget
*26. juli – Krig med Sverige som avsluttes 14. august
*8. august – Spydebergstatsrådet på Spydeberg prestegård hvor Christian Frederik bestemmer seg for å innlede fredsforhandlinger med svenskene 
*14. august – Mossekonvensjonen, våpenstillstand som sikrer Norges selvstendighet og Grunnloven
*16. august – Fredriksten festning i Halden blir endelig overgitt svenskene som del av våpenhvileavtalen 
*7. oktober – Det overordentlige Storting trer sammen for å revidere Grunnloven
*10. oktober – Christian Frederik abdiserer og forlater landet
*4. november – Novembergrunnloven vedtas av Det overordentlige Storting og kong Karl XII av Sverige blir valgt til konge av Norge
*9. november – Kronprins Karl Johan avlegger ed for Stortinget på vegne av den nyvalgte kongen
*28. november – Peder Anker og grev Herman Wedel Jarlsberg avholder avskjedsselskap for Karl Johan på Bogstad gård

## Eidsvollsbygningen under jubileet

Til 200-årsmarkeringen hadde staten besluttet at Eidsvollsbygningen med paviljongene og hagen så vidt mulig skulle tilbakeføres til situasjonen i 1814. Statsbygg fikk i oppdrag sammen med Eidsvoll 1814 å forestå restaureringen, og det ble bevilget 310 millioner kroner til formålet. Det mest omfattende inngrepet var gjenreisningen av kjelleretasjen, som ble fjernet fullstendig i forbindelse med istandsettelsen før 1914 på grunn av byggskader. Kjelleren inneholdt tjenerboliger, kjøkken og rom for andre husholdningsformål. Den oppfattes som uunnværlig for å formidle forståelsen av hvordan dagliglivet artet seg for to hundre år siden, og særlig hvordan det var praktisk mulig å avvikle riksforsamlingen i 1814 med overnatting for mange og bespisning for enda flere. Etter bygningshistoriske undersøkelser ble restaureringen startet i september 2011.

Det ble gjort flere interessante funn under restaureringen av bygningen, blant annet ble et gammelt steingulv funnet under jordlaget som lå i kjelleren. Bygningen var i overraskende god stand og det var lite som trengtes å gjøres med tømmerkassen.

Statsbygg var byggherre for restaureringsarbeidene, og Riksantikvaren godkjente endelig arbeidene. Bygningen ble satt i stand mest mulig som dens tilstand i 1814. Eidsvollsbygningen ble formelt fredet 1. september 2014.

Eidsvoll 1814 laget i samarbeid med Kulinarisk Akademi og med Henry Notaker en egen meny for grunnlovsjubileet: «Smaken av 1814 servert på 2014-vis». Menyen var basert på *Kaage Bog over en del Bakelser og Posteger 1814*, en gammel kokebok i Norsk Folkemuseums eie.

Forskningsrådet har en egen satsing på forskning og kunnskap om Grunnlovens betydning for utviklingen av Norge som demokratisk stat. Målet for satsingen er å bidra til å belyse viktige problemstillinger knyttet til forfatningen og folkestyret historisk, i dag og framover.

Kunnskapsdepartementet hadde satt av 40 millioner kroner til forskning om Grunnlovens betydning for Norge og utvikling av nettstedet minstemme.no for barn og unge.

## Organisering
Stortinget hadde det overordnede ansvaret for grunnlovsjubileet. For planlegging og koordinering hadde Stortingets presidentskap oppnevnt en komité.  Komiteen hadde nedsatt et arbeidsutvalg som forestod det daglige arbeid med forberedelsene til jubileet. Til støtte for arbeidsutvalgets virksomhet var det etablert et sekretariat.

## Christian Frederik-statuen
I anledning jubileet vedtok Stortingets presidentskap i januar 2013 at det skulle reises en statue av Christian Frederik på Eidsvolls plass foran Stortinget. Etter utlyst konkurranse ble Kristian Blystads utkast valgt.

Statuen ble avduket av dronning Margrethe II av Danmark 18. mai 2014.

## Jubileumsmynter
Den 16. februar 2014 utga Norges Bank to jubileumsmynter som markering av 200-årsjubileet: En 20-krone-mynt og en 200-krone-mynt i sølv. Disse ble utformet av Esther Maria Bjørneboe.

## Arrangementer og utstillinger

* GrunnLove – Rikskonsertene og Norsk kulturskoleråds feiring hele året landet rundt.
* 1814 – Spillet om Danmark og Norge – Norsk Folkemuseums utstilling 14. januar–31. juli 2014
* Tidsbilder. Norge 1814 – Nasjonalgalleriet 17. januar–18. mai 2014
* Første markeringer av valgene til Riksforsamlingen i flere av landets 190 igjeværende valgkirker. Stortingets offisielle markering med kirken skjedde i Oslo domkirke med kronprins Haakon til stede. Stortingspresident Olemic Thommesen avdekket skilt og kopi av valgadressene, gave fra Riksarkivet og Riksantikvaren - 23. februar 2014
*1814 Steenstrup - Eidsvollsmann og industrigründer – Norsk Bergverksmuseums utstilling om Poul Steenstrup 20. mars–23. desember 2014
* 1814 på 24 timer minutt for minutt – TV-sending fra 9. mai 2014 kl 1800 til lørdag 10. mai
* Grunnlovseilasen 2014 – Skonnerten «Anna Rogde» seiler Hammerfest–Oslo  14. mai– 6. juni 2014
* Eidsvollsmannen Peder Johnsen sitt hjem i Skippergata 43 i Kristiansand ble fredet av Riksantikvaren 1. august 2014
* Spydeberg prestegård historiske hage ble åpnet av kulturminister Thorild Widvey på 200-årsdagen for Spydebergstatsrådet hvor Christian Frederik bestemte seg for å innlede fredsforhandlinger 8. august 2014
* Fredriksten festning i Halden ble fredet av Riksantikvaren på 200-årsdagen for når festningen ble overgitt svenskene 16. august 2014
* *Hovedstad med ambisjoner – Christiania 1814–1850*. Utstilling på Oslo Museum (Bymuseet) om hvordan den nye hovedstaden fikk bygninger for statsmaktene etter 1814. Frogner hovedgård 1. april – 31. august 2014
* Eidsvollsbygningen ble fredet etter kulturminneloven av Riksantikvaren 1. september 2014
* Hele Bogstad gård med alle bygninger, park, veier m.v. ble fredet av Riksantikvaren 28. november 2014
*Jubileet ble avrundet 1. desember på Eidsvolls plass ved at 19 juletrær – ett for hvert fylke – ble tent foran Stortingsbygningen.
* Akershus festning ble fredet av Riksantikvaren med påfølgende fyrverkeri, siste jubileumsarrangement, 17. desember 2014

## Se også
* Nasjonaljubileet 2030

## Referanser


## Eksterne lenker
* Grunnlovsjubileet i Norge 2014
* Eidsvoll 1814
* Forskningsrådets satsing
* Minstemme.no Kunnskapsdepartementets nettsted for skole og barnehage i forbindelse med jubileet
* Ressursside om Grunnlovsjubileet 1814-2014 hos Nasjonalbiblioteket
* nrk.no - NRK Skole -1814 - selvstendighet og union (filmklipp)
* nrk.no - NRK Skole - Her ble Norges grunnlov til (filmklipp)